Søren Pind: Jeg tager ikke Snowdens afsløringer for gode varer

På et samråd i Folketinget i dag, afviser justitsminister Søren Pind at tage Edward Snowden afsløringer for gode varer.

På dagens samråd i Folketinget om udenlandske efterretningstjenesters muligheder for at aflytte danskere statsborgere i Danmark, sår justitsminister Søren Pind (V) tvivl om troværdigheden af afsløringerne fra den tidligere amerikanske CIA-ansatte Edward Snowden.

På et spørgsmål fra Lisbeth Bech Poulsen (SF) om de lækkede NSA-dokumenter, svarer justitsministeren:

»Det fru Lisbeth Bech Poulsen kalder fakta er leveret af en mand med asyl i så vidt jeg husker Venezuela, Kina og Rusland. Jeg stifter ikke den mindste lid til den form for fakta.«

På et opfølgende spørgsmål om den amerikanske regerings adgang til, uden en dansk dommerkendelse, at udtage rådata fra det fælles dansk/amerikanske fibernet, ønsker Justitsministeren ikke at udtale sig.

Lisbeth Bech Poulsen vil gerne vide, om det for eksempel er muligt for den amerikanske efterretningstjeneste selv at udtage rådata til planlægning af droneangreb eller lignende. Men ministeren afviser at svare på spørgsmålet af sikkerhedsmæssige grunde, ligesom han heller ikke ønsker at oplyse, om han har kendskab til episoder med ulovlige aflytninger foretage af udenlandske efterretningstjenester generelt.